CELEX: 32010R0611
Language: el
Date: 2010-07-12 00:00:00
Title: Κανονισμός (ΕΕ) αριθ. 611/2010 της Επιτροπής, της 12ης Ιουλίου 2010 , για την έγκριση ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Basilico Genovese (ΠΟΠ)]

13.7.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 178/5
            
         ΚΑΝΟΝΙΣΜΌΣ (ΕΕ) αριθ. 611/2010 ΤΗΣ ΕΠΙΤΡΟΠΉΣ
   της 12ης Ιουλίου 2010
   για την έγκριση ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Basilico Genovese (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 9 παράγραφος 2 δεύτερη φράση,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 9 παράγραφος 1 πρώτο εδάφιο του κανονισμού (ΕΚ) αριθ. 510/2006 και δυνάμει του άρθρου 17 παράγραφος 2 του εν λόγω κανονισμού, η Επιτροπή εξέτασε την αίτηση της Ιταλίας για την έγκριση τροποποίησης στοιχείων των προδιαγραφών της προστατευόμενης ονομασίας προέλευσης «Basilico Genovese», η οποία καταχωρίσθηκε με τον κανονισμό (ΕΚ) αριθ. 2400/96 της Επιτροπής (2), όπως τροποποιήθηκε με τον κανονισμό (ΕΚ) αριθ. 1623/2005 (3).
            
         
               (2)
            
            
               Η αίτηση έχει σκοπό την τροποποίηση των προδιαγραφών με την εισαγωγή διάταξης η οποία προβλέπει την τοποθέτηση, στις συσκευασίες του προϊόντος, του λογότυπου της ονομασίας «Basilico Genovese» του οποίου περιγράφονται η εικόνα και οι γραφικές προδιαγραφές.
            
         
               (3)
            
            
               Η Επιτροπή εξέτασε τη σχετική τροποποίηση και κατέληξε στο συμπέρασμα ότι είναι αιτιολογημένη. Δεδομένου ότι η τροποποίηση είναι ήσσονος σημασίας κατά την έννοια του άρθρου 9 του κανονισμού (ΕΚ) αριθ. 510/2006, η Επιτροπή μπορεί να την εγκρίνει χωρίς να εφαρμόσει τη διαδικασία που προβλέπεται στα άρθρα 5, 6 και 7 του εν λόγω κανονισμού,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι προδιαγραφές της προστατευόμενης ονομασίας προέλευσης «Basilico Genovese» τροποποιούνται σύμφωνα με το παράρτημα I του παρόντος κανονισμού.
   Άρθρο 2
   Το ενημερωμένο ενιαίο έγγραφο εμφαίνεται στο παράρτημα ΙΙ του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Ιουλίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 93 της 31.3.2006, σ. 12.
   
      (2)  ΕΕ L 327 της 18.12.1996, σ. 11.
   
      (3)  ΕΕ L 259 της 5.10.2005, σ. 15.
   
      ΠΑΡΑΡΤΗΜΑ I
      Όσον αφορά τις προδιαγραφές της προστατευόμενης ονομασίας προέλευσης «Basilico Genovese», εγκρίνεται η ακόλουθη τροποποίηση:
      Στο άρθρο 8 «Συσκευασία» προστίθεται το ακόλουθο νέο εδάφιο:
      «Οι συσκευασίες που προορίζονται για τις χωριστές δέσμες ή για τα σακουλάκια, αν αυτά χρησιμοποιούνται, πρέπει να κατασκευάζονται από υλικό σύμφωνα με τα ισχύοντα πρότυπα και να φέρουν την ένδειξη “BASILICO GENOVESE D.O.P.” και το κοινοτικό σύμβολο της ΠΟΠ, καθώς και το πλήρες σήμα της επιχείρησης και τον λογότυπο του προϊόντος που περιγράφεται στη συνέχεια. Το σήμα της επιχείρησης πρέπει να έχει επαρκείς διαστάσεις και να είναι τοποθετημένο σε κατάλληλη θέση ώστε να είναι επαρκώς εμφανές σε σχέση με το κοινοτικό σύμβολο της ΠΟΠ και τον λογότυπο του προϊόντος.
      Ο λογότυπος που προσδιορίζει το προϊόν “Basilico Genovese” ΠΟΠ συνίσταται σε κυκλικό σχήμα της ίδιας διάστασης με το κοινοτικό σύμβολο της ΠΟΠ, εντός του οποίου εισάγεται η ένδειξη, ολογράφως, “BASILICO GENOVESE” και φέρει, στο κέντρο του, το αρκτικόλεξο “D.O.P.” (ΠΟΠ).
      Τα τρία στοιχεία που εμφανίζονται και χαρακτηρίζουν το προϊόν είναι τα ακόλουθα:
      
                  —
               
               
                  ο ήλιος (σε κίτρινο χρώμα), σύμβολο ζωτικότητας, πρωταρχικό και ουσιαστικό σε κάθε κουλτούρα,
               
            
                  —
               
               
                  η Liguria (σε μπλε χρώμα), περιοχή παραγωγής, πλούσια, γόνιμη και βρεχόμενη από τη θάλασσα,
               
            
                  —
               
               
                  ο βασιλικός (σε πράσινο χρώμα), που θυμίζει τον φυσικό χαρακτήρα, τη γνησιότητα και την ποιότητα του προϊόντος που φέρει την ΠΟΠ.
               
            Η εικόνα θα μπορεί επίσης να χρησιμοποιείται σε μονοχρωμία.
      Για την ένδειξη χρησιμοποιείται η γραμματοσειρά Arial Black, με μαύρα τυπογραφικά στοιχεία, σε χρώμα μπλε, ίδιο με αυτό που χρησιμοποιείται για τη Liguria. Το μέγεθος της γραμματοσειράς είναι 6 pt. για την ένδειξη “Basilico Genovese” και 6,5 pt. για την ένδειξη “ΠΟΠ”.
      
         
      »
   
   
      ΠΑΡΑΡΤΗΜΑ II
      
         ΕΝΙΑΙΟ ΕΓΓΡΑΦΟ
      
      Κανονισμός (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων
      
         «BASILICO GENOVESE»
      
      Αριθ. ΕΚ: IT-PDO-0105-0194-30.6.2009
      
         ΠΓΕ ( ) ΠΟΠ ( X )
      
      1.   Ονομασία
      
      «Basilico Genovese»
      2.   Κράτος μέλος ή τρίτη χώρα
      
      Ιταλία
      3.   Περιγραφή του γεωργικού προϊόντος ή τροφίμου
      
      3.1.   Τύπος προϊόντος
      
      
                  Κλάση 1.6.
               
               
                  Φρούτα, λαχανικά και δημητριακά νωπά ή μεταποιημένα
               
            3.2.   Περιγραφή του προϊόντος που φέρει την προβλεπόμενη στο σημείο 1 ονομασία
      
      Η προστατευόμενη ονομασία προέλευσης «Basilico Genovese» αποδίδεται στο ακέραιο, νωπό φυτό που λαμβάνεται από σπόρους του είδους Ocimum Basilicum L., αυτόχθονων οικοτύπων ή επιλογών. Το φυτό πρέπει να παρουσιάζει τα ακόλουθα χαρακτηριστικά:
      
                  —
               
               
                  μέσο έως πολύ μεγάλο ύψος, οριζόντιας ή κυλινδρικής ανάπτυξης,
               
            
                  —
               
               
                  πυκνότητα του φυλλώματος που μπορεί να ταξινομηθεί στις κατηγορίες μέσης ανάπτυξης (μέση - χαμηλή, μέση, μέση - υψηλή),
               
            
                  —
               
               
                  μορφή φύλλου ελλειπτική,
               
            
                  —
               
               
                  φύλλο πομφολυγώδες με λίγες, πολύ λίγες ή καθόλου εγκοπές στην περιφέρεια,
               
            
                  —
               
               
                  έλασμα φύλλου επίπεδο ή κυρτό,
               
            
                  —
               
               
                  ολική απουσία αρώματος μέντας,
               
            
                  —
               
               
                  έντονο και χαρακτηριστικό άρωμα.
               
            3.3.   Πρώτες ύλες (μόνο για μεταποιημένα προϊόντα)
      
      —
      3.4.   Ζωοτροφές (μόνο για προϊόντα ζωικής προέλευσης)
      
      —
      3.5.   Ειδικές φάσεις της παραγωγής που πρέπει να εκτελούνται εντός της οριοθετημένης γεωγραφικής περιοχής
      
      Η καλλιέργεια του «Basilico Genovese», σε προστατευόμενη ή υπαίθρια καλλιέργεια, πρέπει να εκτελείται εντός της γεωγραφικής περιοχής παραγωγής.
      3.6.   Ειδικοί κανόνες σχετικά με τον τεμαχισμό σε φέτες, το τρίψιμο, τη συσκευασία κ.λπ.
      
      Η συσκευασία του «Basilico Genovese» πρέπει να εκτελείται εντός της περιοχής παραγωγής ώστε να προστατεύονται τα χαρακτηριστικά του προϊόντος, το οποίο είναι εξαιρετικά ευαίσθητο και ξηραίνεται εύκολα.
      Ο βασιλικός που θα διατεθεί νωπός στο εμπόριο πρέπει να συσκευάζεται σε δέσμες αποτελούμενες από τουλάχιστον δύο και το πολύ τέσσερα ζεύγη πραγματικών φύλλων. Η απλή δέσμη αποτελείται από τρία έως δέκα πλήρη φυτά με ρίζες. Συσκευάζεται ατομικά σε χαρτί κατάλληλο για τρόφιμα που φέρει την ετικέτα ΠΟΠ. Οι μεγαλύτερες δέσμες ανήκουν στην κατηγορία «δεμάτια» και αποτελούνται από ισοδύναμο αριθμό φυτών με αυτόν που περιέχεται σε δέκα μικρές δέσμες.
      Ο βασιλικός που προορίζεται για βιοτεχνική ή/και βιομηχανική μεταποίηση αποτελείται από τεμάχια ολόκληρων φυτών που περιλαμβάνουν τουλάχιστον τέσσερα ζεύγη πραγματικών φύλλων.
      Οι συσκευασίες πρέπει να γίνονται σε υλικό που συμφωνεί με τις ισχύουσες προδιαγραφές και πρέπει να φέρει τον λογότυπο D.O.P. καθώς και το πλήρες σήμα της επιχείρησης.
      3.7.   Ειδικοί κανόνες επισήμανσης
      
      Οι συσκευασίες που προορίζονται για τις χωριστές δέσμες ή για τα σακουλάκια, αν αυτά χρησιμοποιούνται, πρέπει να κατασκευάζονται από υλικό σύμφωνα με τα ισχύοντα πρότυπα και να φέρουν την ένδειξη «BASILICO GENOVESE D.O.P.» και το κοινοτικό σύμβολο της ΠΟΠ, καθώς και το πλήρες σήμα της επιχείρησης και τον λογότυπο του προϊόντος που περιγράφεται στη συνέχεια. Το σήμα της επιχείρησης πρέπει να έχει επαρκείς διαστάσεις και να είναι τοποθετημένο σε κατάλληλη θέση ώστε να είναι επαρκώς εμφανές σε σχέση με το κοινοτικό σύμβολο της ΠΟΠ και τον λογότυπο του προϊόντος.
      Ο λογότυπος που προσδιορίζει το προϊόν «Basilico Genovese» ΠΟΠ συνίσταται σε κυκλικό σχήμα της ίδιας διάστασης με το κοινοτικό σύμβολο της ΠΟΠ, εντός του οποίου εισάγεται η ένδειξη, ολογράφως, «BASILICO GENOVESE» και φέρει, στο κέντρο του, το αρκτικόλεξο «D.O.P.» (ΠΟΠ).
      Τα τρία στοιχεία που εμφανίζονται και χαρακτηρίζουν το προϊόν είναι τα ακόλουθα:
      
                  —
               
               
                  ο ήλιος (σε κίτρινο χρώμα), σύμβολο ζωτικότητας, πρωταρχικό και ουσιαστικό σε κάθε κουλτούρα,
               
            
                  —
               
               
                  η Liguria (σε μπλε χρώμα), περιοχή παραγωγής, πλούσια, γόνιμη και βρεχόμενη από τη θάλασσα,
               
            
                  —
               
               
                  ο βασιλικός (σε πράσινο χρώμα), που θυμίζει τον φυσικό χαρακτήρα, τη γνησιότητα και την ποιότητα του προϊόντος που φέρει την ΠΟΠ.
               
            Η εικόνα θα μπορεί επίσης να χρησιμοποιείται σε μονοχρωμία.
      Για την ένδειξη χρησιμοποιείται η γραμματοσειρά Arial Black, με μαύρα τυπογραφικά στοιχεία, σε χρώμα μπλε, ίδιο με αυτό που χρησιμοποιείται για τη Liguria. Η γραμματοσειρά που χρησιμοποιείται έχει, για την ένδειξη «Basilico Genovese», μέγεθος 6 στιγμών (6 pt) και, για την ένδειξη «ΠΟΠ», μέγεθος 6,5 στιγμών (6,5 pt).
      
         
      4.   Οριοθέτηση της γεωγραφικής περιοχής
      
      Η περιοχή παραγωγής του «Basilico Genovese» οριοθετείται από την τυρρηνική κλιτύ του διοικητικού εδάφους της περιφέρειας Liguria και από τη λεκάνη απορροής.
      5.   Δεσμός με τη γεωγραφική περιοχή
      
      5.1.   Ιδιαιτερότητα της γεωγραφικής περιοχής
      
      Το εδαφοκλιματικό περιβάλλον της περιοχής της Liguria, κατάλληλο για την καλλιέργεια του βασιλικού, χαρακτηρίζεται από ευνοϊκό μικροκλίμα για την καλλιέργεια αυτή, αποτέλεσμα του μοναδικού συνδυασμού και της αλληλεπίδρασης αβιοτικών παραγόντων (έδαφος, θερμοκρασία, νερό, φως, άνεμος) και βιοτικών (φυτικοί και ζωικοί οργανισμοί), που απαντώνται μόνο σε αυτή την περιοχή. Τα χαρακτηριστικά του εδάφους αποτελούν παράγοντα που περιορίζει την επιλογή της καλλιέργειας, οι ενδεχόμενες δε μερικές τροποποιήσεις της φύσης του εδάφους που γίνονται δεκτές για την καλλιέργεια του βασιλικού δικαιολογούνται μόνο από τους περιορισμούς που επιβάλει η ιδιαίτερη τεχνική συγκομιδής του φυτού, η οποία πρέπει να εκτελείται χωρίς να καταστρέφονται τα φυτά. Η πιθανή τροποποίηση του εδάφους είναι ένας σημαντικός παράγοντας όσον αφορά τη διαχείριση της καλλιέργειας. Μπορεί να: λύσει ορισμένα μικρά προβλήματα αποστράγγισης, παρόλο ότι φαίνεται να συμβάλει στην ιδιοτυπία του τελικού προϊόντος. Η ημερήσια διακύμανση της θερμοκρασίας (θερμοπεριοδικότητα) επηρεάζει ουσιαστικά την επιλογή της καλλιέργειας, καθώς επίσης και η διαθέσιμη ποσότητα και η ποιότητα του νερού, το φως και οι άνεμοι. Η γεωγραφική έκθεση του εδάφους της Liguria ευνοεί την καλλιέργεια του είδους αυτού δεδομένου ότι ο βασικός άξονας της καλλιέργειας επί του φλοιού της γης ακολουθεί τους παραλλήλους, γεγονός που επιτρέπει στην καλλιέργεια να εκτίθεται πολλές ώρες, ακόμη και τον χειμώνα, στο ηλιακό φως. Με τον νότιο προσανατολισμό τους, τα εδάφη αυτά είναι προστατευμένα από τους ψυχρούς βόρειους, ανατολικούς και δυτικούς ανέμους, χάρη στην ιδιαίτερη τοξοειδή μορφή τους, ενώ επωφελούνται επίσης από τη θερμορυθμιστική επίδραση της θάλασσας.
      Αυτές ακριβώς οι κλιματικές συνθήκες της Liguria, που χαρακτηρίζονται από έντονη ηλιοφάνεια ακόμη και το χειμώνα, από θερμοκρασίες που σπανίως είναι μικρότερες των 10 °C και από το διαρκές ρεύμα θερμού αέρα που έρχεται από τη θάλασσα, συνδυάζονται σαφώς με τα φυσικοχημικά χαρακτηριστικά του εδάφους και με τις τεχνικές γνώσεις και τις παραδόσεις των γεωργών για να δημιουργήσουν ένα τελικό προϊόν που διακρίνεται για τα αρώματα τα οποία δεν συναντά κανείς στις ίδιες αναλογίες στον βασιλικό που παράγεται σε άλλες περιοχές.
      Παρόλο που η κλιματική σφαίρα στην οποία ανήκει η Liguria είναι εκείνη του basso Lazio και της Campania και παρόλο που η εδαφοκλιματική προέλευση των εκτάσεων στις οποίες καλλιεργείται ο βασιλικός είναι η ίδια με εκείνη του basso Piemonte, το Piemonte χαρακτηρίζεται ωστόσο από ένα χαρακτηριστικά ηπειρωτικό κλίμα ενώ η εδαφοκλιματική καταγωγή των εδαφών του κέντρου της Ιταλίας είναι διαφορετική από εκείνη της Liguria. Ως εκ τούτου, ο συνδυασμός του κλίματος και του εδάφους με την καλλιέργεια που εφαρμόζουν οι καλλιεργητές της Liguria είναι μοναδικός και εξαιρετικός.
      Οι επετηρίδες της ιταλικής γεωργίας και άλλα έγγραφα που σώζονται έως τις μέρες μας, περιγράφουν την πραγματικότητα αυτή με μεγάλη ακρίβεια και ζωντάνια, αποτελώντας την απόδειξη της σημασίας των εν λόγω καλλιεργειών για την οικονομία της περιφέρειας. Ο βασιλικός συνεχίζει ακόμη και σήμερα να αποτελεί σημαντικό μέρος της γεωργίας και της καλλιέργειας του εδάφους της Liguria. Ο βασιλικός «Basilico Genovese» προέρχεται από αυτήν τη μοναδική σύζευξη μεταξύ εδάφους, χώρου και καλλιέργειας.
      5.2.   Ιδιοτυπία του προϊόντος
      
      Τα χαρακτηριστικά του «Basilico Genovese», δηλαδή η πλήρης απουσία γεύσης μέντας, το ευχάριστο και πολύ έντονο άρωμα καθώς και η εξαιρετικά ωχρή απόχρωση του φυλλώματος, καθορίζονται από τις ιδιαίτερες εδαφοκλιματικές συνθήκες της περιοχής της Liguria.
      Μολονότι ο βασιλικός αντιπροσωπεύει μια «μικρή» καλλιέργεια σε εθνική και διεθνή κλίμακα, αποτελεί ωστόσο σε περιφερειακό επίπεδο σημαντική πηγή εισοδήματος για πολλές γεωργικές εκμεταλλεύσεις που τον καλλιεργούν σε θερμοκήπια καθ’ όλη τη διάρκεια του έτους και στο ύπαιθρο κατά τη διάρκεια του καλοκαιριού. Ήδη κατά τις δεκαετίες του 1920 και του 1930, πραγματοποιούντο στη Finale Ligure εμποροπανηγύρεις και διεθνείς εκθέσεις οπωροκηπευτικών, στις οποίες τα πρώιμα φυτά σε θερμοκήπια όλης της περιφέρειας, ανάμεσα στα οποία και ο βασιλικός, ελάμβαναν τις υψηλότερες διακρίσεις.
      Εάν συγκρίνουμε τα φυτά του βασιλικού της Liguria με εκείνα που προέρχονται από αλλού, η απόδοση σε αιθέρια έλαια του βασιλικού από τη Liguria είναι τελείως διαφορετική από την απόδοση του βασιλικού που προέρχεται από άλλες περιφέρειες. Η απόδοση αυτή αυξάνεται από στατιστική άποψη σημαντικά εάν συγκρίνουμε τον βασιλικό που καλλιεργείται στη διάρκεια όλου του κύκλου καλλιέργειας στην Liguria με εκείνον που παράγεται στις άλλες περιφέρειες της Ιταλίας.
      Η ίδια η σύνθεση του αιθέριου ελαίου είναι διαφορετική καθώς και η σχέση μεταξύ διαφόρων ουσιών, γεγονός το οποίο προσδίδει ένα σαφώς διαφορετικό άρωμα.
      Είναι δυνατόν να εντοπιστεί σαφώς ο βασιλικός ο οποίος καλλιεργείται καθ’ όλη τη διάρκεια του κύκλου καλλιέργειας στην Liguria σε σχέση με εκείνους που υπόκεινται σε ένα διαφορετικό περιβάλλον.
      Αν ληφθούν υπόψη οι ουσίες που περιέχονται σε μεγάλη ποσότητα ή εκείνες η παρουσία των οποίων μπορεί να επηρεάσει, ακόμη και σε μικρές δόσεις, το τελικό άρωμα του φύλλου του βασιλικού, είναι δυνατόν να διακριθεί σαφώς ο βασιλικός που καλλιεργείται στη Liguria από εκείνους που έχουν άλλη προέλευση. Το χαρακτηριστικό άρωμα του «Basilico Genovese» καθώς και τα ποιοτικά χαρακτηριστικά του δεν μπορούν παρά να προέρχονται από τη ζώνη παραγωγής της Liguria. Ο καλλιεργούμενος βασιλικός στο Piemonte ή στις άλλες όμορες περιφέρειες της Liguria χαρακτηρίζεται από ένα άρωμα μέντας ενώ εκείνος που καλλιεργείται στις περισσότερο μεσημβρινές περιοχές είναι σαφώς λιγότερο εκλεπτυσμένος.
      Το προϊόν «Basilico Genovese» αντιθέτως αποτελεί μια εκλεπτυσμένη καλλιέργεια που διακρίνεται αμέσως από το έντονο άρωμα που διαρκεί, από την παντελή απουσία αρώματος μέντας καθώς και από τον απαλό χρωματισμό των φύλλων, που συναντάται στο προϊόν ακόμη και μετά τις διαδοχικές μεταποιήσεις του. Αυτά τα χαρακτηριστικά είναι τυπικά και σταθερά σε όλη την παραγωγή που λαμβάνεται εντός της οριοθετημένης στις προδιαγραφές γεωγραφικής περιοχής.
      5.3.   Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με συγκεκριμένη ποιότητα, με τη φήμη ή άλλα χαρακτηριστικά του προϊόντος (για τις ΠΓΕ)
      
      Ο βασιλικός αποτελεί μία από τις πιο αντιπροσωπευτικές και πιο τυπικές καλλιέργειες της Liguria, σύμβολο μιας μαγειρικής τέχνης που διατηρεί τις πατροπαράδοτες γεύσεις, προϊόν της μοναδικής σύζευξης μεταξύ περιοχής, περιβάλλοντος και κουλτούρας.
      Η καλλιέργειά του, με ιστορία πολλών αιώνων, τα τελευταία χρόνια έχει καταστεί δημοφιλής σε πρωτόγνωρο βαθμό, τόσο επειδή ο ιταλός, και όχι μόνο, καταναλωτής εκτιμά ολοένα και περισσότερο όλα τα αρώματα που συμβάλλουν στον εμπλουτισμό της μαγειρικής σε γεύσεις, όσο και επειδή το προϊόν «Basilico Genovese» εκφράζει την ποιότητα, την απλότητα και τον τυπικό χαρακτήρα μιας περιοχής και της κουλτούρας της.
      Ο αρχικός πυρήνας παραγωγής περιοριζόταν στη γεωγραφική περιοχή της Γένοβας. Λόγω των συνθηκών εμπορίας που ευνοούν ολοένα και περισσότερο την κατανάλωση σε μεγάλη κλίμακα βασιλικού ο οποίος χρησιμοποιείται στην παρασκευή πολυάριθμων εδεσμάτων και του περίφημου «πέστο», η περιοχή παραγωγής επεκτάθηκε και κάλυψε επίσης όλη τη θαλάσσια πρόσοψη της περιοχής της Liguria.
      Ξεκινώντας από το Genovesato, η περιοχή παραγωγής επεκτάθηκε προς ανατολικά και προς τα δυτικά, καθιστώντας την περιοχή της Liguria την ιδανική περιοχή για την παραγωγή ενός ιδιαιτέρως τυπικού προϊόντος.
      Το σύνολο της περιφέρειας της Liguria ασχολείται με την παραγωγή βασιλικού, λόγω των περιβαλλοντικών, πολιτιστικών και ανθρώπινων χαρακτηριστικών της που προσδίδουν στο νωπό και στο μεταποιημένο προϊόν τον μοναδικό του χαρακτήρα που είναι γνωστός και αναγνωρισμένος παγκοσμίως.
      Ο βασιλικός είναι πράγματι ένα είδος που επηρεάζεται ιδιαιτέρως από το περιβάλλον καλλιέργειας. Το γεγονός αυτό εξηγεί ότι ο καλλιεργούμενος στην Liguria βασιλικός διακρίνεται από ομοιογενή ποιότητα, αναλόγως του περιβάλλοντος καλλιέργειας (θερμοκήπιο ή ύπαιθρος), των τεχνικών καλλιέργειας και της μεταποίησης στο τέλος του κύκλου παραγωγής.
      Ο συνδυασμός των εδαφικών χαρακτηριστικών, της ηλιακής ακτινοβολίας, καθώς και του ιδιαιτέρως ήπιου κλίματος της περιοχής, στο οποίο σημαντικό ρόλο κατέχει η θαλάσσια αύρα, προσδίδει σε αυτή την περιοχή παραγωγής τον μοναδικό της χαρακτήρα.
      Σε αυτήν την περιοχή με τις εξαιρετικά κατάλληλες συνθήκες, αναπτύχθηκαν ειδικές τεχνικές ικανότητες, ώστε να μεγιστοποιηθούν τα φυσικά χαρακτηριστικά του προϊόντος και να εξασφαλιστεί υψηλό και σταθερό επίπεδο ποιότητας, ανεξαρτήτως της εποχής καλλιέργειας.
      Η τεχνογνωσία των τοπικών επιχειρηματιών δεν περιορίζεται μόνο στην καλλιεργητική τεχνική αλλά περιλαμβάνει επίσης τη μεταγενέστερη φάση της συσκευασίας και επιτρέπει να αποφεύγεται κάθε αλλοίωση των ιδιαιτεροτήτων του προϊόντος, γεγονός που δημιουργεί την τέλεια συνύπαρξη της παράδοσης με την καινοτομία (εφαρμογή συστημάτων ολοκληρωμένης και βιολογικής καταπολέμησης).
      
         Παραπομπή στη δημοσίευση των προδιαγραφών
      
      Η εθνική διαδικασία ένστασης ενεργοποιήθηκε με τη δημοσίευση της πρότασης αναγνώρισης της προστατευόμενης ονομασίας προέλευσης «Basilico Genovese» στην Gazzetta Ufficiale della Repubblica Italiana αριθ. 108 της 12ης Μαΐου 2009.
      Το κείμενο των προδιαγραφών μπορεί να αναζητηθεί στο Διαδίκτυο, στην ιστοσελίδα: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg
      ή απευθείας στην αρχική σελίδα του δικτυακού τόπου του υπουργείου γεωργίας, τροφίμων και δασών (www.politicheagricole.it) — επιλογή «Prodotti di Qualità» (στα αριστερά της οθόνης) και κατόπιν «Disciplinari di Produzione all’esame dell’UE (Reg. CE 510/2006)».